God wil hê dat ons moet weet wat ons moet weet (Onderrig) - www.bybelkennis.co.za
G’n mens weet sommer alles van God af nie. Hoe moet ons nou weet wat is sonde en wat nie? Wat moet ons doen om God gelukkig te maak en te dien? En as ons as gelowiges bymekaar kom, wat word van ons verwag? Wat is liefde en geloof en uitverkiesing en sulke dinge?
Die goed weet ons nie sommer maar net nie. Ons kan dit ook nie sommer uitdink nie. Ons moet dit leer. Daarom was dit vir die Here van die begin af belangrik dat daar “leraars” of geestelike onderwysers in sy gemeente moet wees. Mense moet weet wat aangaan en daar moet mense wees wat dit vir hulle leer. En die Bybel moet die bron van kennis wees. Daar openbaar God immers vir ons wat ons moet weet. Daarom moet ons die Bybel al hoe beter leer ken.
Daar is verskillende maniere waarop ons as gelowiges moet leer wat God van ons verwag. Die predikante se preke moet ons help om alles beter te verstaan. Dit is waarom ons vir ŉ uur stilsit en luister. Ons moet daar leer wat die Here vir ons wil leer. Dan is daar ander maniere van leer soos kategese of Bybelstudie.
Die belangrike punt is dat die Here nie wil hê dat enige van sy kinders moet sê: “Ek het nie geweet nie”. Ons moet sorg dat ons weet wat die Here wil hê en daarvoor is daar mense in die gemeente wat ons kan help. Miskien, as jy moeite doen en uiteindelik die boodskap van die Bybel goed leer ken, sou jy ook iemand kon word wat weer ander help om meer van die Bybel te leer.